
Beütőtüskés sűrűségmérő eszköz kalibrációja hazai nyár (Populus × canescens) fafajra

Kulcsszavak: szürke nyár; szilárdsági becslés; beütőtüskés sűrűségmérés; sűrűségmeghatározás; kalibráció
A klímaváltozás hatására a hazai erdőállományok összetétele változásnak indult. Ezt felismerve olyan, a faipart érintő nemzetgazdasági irányelvek születtek, amelyek elsősorban az olyan őshonos hazai fafajok felhasználását részesítik előnyben, mint a szürke nyár (Populus × canescens). Ahhoz, hogy e fafaj szélesebb spektrumú faipari alkalmazására lehetőség nyíljon, olyan módszerekre van szükségünk, amelyek lehetővé teszik az adott fafaj alapvető tulajdonságainak gyors meghatározását.
A sűrűségnek, mint az egyik legalapvetőbb faanyagtulajdonságnak a meghatározása mára igencsak egyszerűvé vált, köszönhetően az olyan beütőtüskés sűrűségmérési elven működő találmányoknak, mint a Pylodin és a Nylodin. Ezen eszközök lehetővé teszik a faanyagok sűrűségének gyors becslését. Mindazonáltal ahhoz, hogy a fent említett, számunkra releváns szürke nyárak vizsgálatára is alkalmazhassuk őket, a műszereket fafajspecifikusan kalibrálnunk kell. A kalibrációs folyamat eredményeképp elmondhatjuk, hogy a becslési folyamatnak több olyan, főként fafaji és körülményi tényezője is van, amely nagyban befolyásolja a mérési eredményeket. Jelen kutatás mérési eredményeivel arra a kérdésre adunk választ, hogy adott fafajon belül nedves és száraz faanyag esetében is változik-e a sűrűségdiagram, valamint hogy a mért eredmények a nedves vagy a száraz fanedvességhez állnak-e közelebb, melyik esetben mutatnak szorosabb korrelációt.



